[{"text_idx": "#000000", "text": "La dua Irana Esperanto-Kongreso (IREK2), kun la c\u0302eftemo \u201cEsperanto, Dialogi Tutmonde\u201d, okazis en Tehrano la 27-29an de au\u0306gusto kun pli ol 50 partoprenantoj el Irano kaj kvar samideanoj el Francio kaj Japanio."}, {"text_idx": "#000001", "text": "Post la malfermo de la kongreso estraranoj de Irana Esperanto-Asocio (IREA) raportis pri la aktivado de la asocio. Sekvis arta programero kaj interkona vespero."}, {"text_idx": "#000002", "text": "La duan tagon komencis d-ro Sayadpour per sia prelego pri la Irana Esperanto-movado kaj neceso plifortigi g\u0302in diversmaniere. Poste alilandanoj prezentis tri prelegojn: Guy Perrin el Francio prelegis pri konsiderindaj punktoj por organizi sukcesan ekskurson, menciante ankau\u0306 pri siaj spertoj en la 100a UK; Yves Nicolas el Francio, kiu partoprenis la Kongreson kun sia filino Sophie Nicolas-Sibireff, prelegis pri Normandio, kie ili log\u0302as; Masayha Seshimo el Japanio prelegis pri interrilatoj de Japanio kaj Irano dum la 1950aj jaroj."}, {"text_idx": "#000004", "text": "La arta programo de la dua tago enhavis kanzonojn, kiuj estis kantataj en du partoj inter aliaj programeroj de la Kongreso. Fine de la Kongreso c\u0302iuj prelegintoj suriris la scenejon por ricevi honorajn kongresajn dankleterojn."}, {"text_idx": "#000005", "text": "La plej lasta programero de la Kongreso estis \u201csekrete\u201d organizita surpriza naskig\u0302tag-festo por ing\u0302. Shafiee \u2013 vicprezidanto de IREA kaj la c\u0302efa motoro de ambau\u0306 Esperanto-kongresoj de Irano."}, {"text_idx": "#000006", "text": "La lasta kongresa tago estis dedic\u0302ita al ekskurso al Milad-Turo, la plej alta (435 m) konstruaj\u0302o de Tehrano."}, {"text_idx": "#000007", "text": "En la kongresa rezolucio la kongresanoj, interalie, alvokis:"}, {"text_idx": "#000008", "text": "Al koncernaj ministerioj (ekzemple, pri edukado, altedukado, sporto kaj junularo...) serioze konsideri la plenumitajn eksperimentojn en aliaj landoj kaj ekagi por vasta informado, instruado kaj aplikado de Esperanto.\nAl neregistaraj organizaj\u0302oj naciaj kaj internaciaj \u2013 helpi al konatigado, lernigado kaj uzado de Esperanto c\u0302iurimede kaj c\u0302iuterene, interalie, utiligante g\u0302in en siaj internaciaj publikaj\u0302oj, rilatoj kaj kunvenoj.\nAl la estraroj de diversaj urboj \u2013 doni al diversaj publikaj lokoj (stratoj, aleoj, parkoj, placoj) la nomojn \u201cEsperanto\u201d, \u201cD-ro Zamenhof\u201d au\u0306 simile."}]